	— Освен ако действително не участваш в магическа битка, щитовете се използват само като предупредителен сигнал. Вложиш ли свръхенергия в направата им, можеш да получиш два твърде лоши странични ефекта. Първо, да привлечеш ненужно вниманието към себе си, като нараниш или изгориш някой невинен минувач, който слепешката се бухне в тях. Второ, ако за това разбере опитен противник, те вероятно няма да го спрат; чисто и просто биха го осведомили, че наблизо има потенциално опасен враг.